Idla Ubhedu Ingoma kaMsiz’kay
Uvubanisa akwenzayo lengoma kaLovemore Majaivana ethiwa 'Umoya Wami' ukwenzela lokuvuselela imculo yakudala.
BULAWAYO — Kuliviki kuhlelo lweWoza Friday silomculi uMsiz’kay olengoma edla ubhedu kulezinsuku ethiwa Ngiyakukhumbula. UMsiz’kay owaziwa kakhulu ngokutshaya ingoma zohlobo lwe hip hop weboleke ichorus yengoma eyodumo eka Lovemore Majaivana ethiwa ‘Umoya Wami’ njalo uthi lokhu ukwenze ukuze alimukise abasakhulayo ukuba bengalahli unyawo lwakudala. “Bengikhangelele ukuba esikhathini esinengi abantu bakithi bacina besebenzisa ingoma zakudala ezakwamanye amazwe besekela ukuthi besebenzise ingoma zakithi ezikhona njalo ezithakazelelwa ngabantu. Yikho ke lapha ngizama ukuba umphakathi ukhwabithe ezake zadla ubhedu ngokuziphendukisa ngonyawo olutsha.” UMsiz’kay uthi ingoma le ethiwa ‘Ngiyakukhumbula’ ikhuluma ngomuntu ongaphandle kwelizwe ocabanga isithandwa sakhe asitshiye koBulawayo. Loludaba luqhubekela phambili kodwa eseyitshaya ngohlobo lwe house music ephathisa umngane wakhe u V.O.P lapho lowomuntu esephendukile njalo leloculo balibiza ngokuthi Homecoming. Ingoma ethiwa Ngiyakukhumbula ivutha amalangabi emsakazweni we Skyz Metro FM osakaza edolobheni lako Bulawayo lasendaweni ezigqagqele lelidolobho njalo uMsiz’kay uthi ukuba khona kwalumsakazo sekudale ukuba imisebenzi yakhe yazakale. “Ukubuya kwe Skyz Metro kube yinto enhle kakhulu emsebenzini kaMsiz’kay ngoba nxa ngihamba nje ezindaweni ngiyezwa abantu besitsho ukuba bangizwe emsakazweni. Kuyancedisa kakhulu ngoba umphakathi ususizwa ingoma ezinengi.” UMsiz’kay ucindezela imisebenzi yakhe eHouse of Rising Sounds Studio etholakala elokitshini lase Gwabalanda njalo uhlezi esebenzelana labanye abaculi abasebenzela kulindawo.